Papersnake/gushiwen huggingface dataset:
张子锡尝自题镜容今死矣次其韵应乃郎之索 其三
徐渭（明代）

乘舆问疾礼拖绅，尔却拖绅礼若人。君房本谢薇垣直，京兆翻工柳叶颦。

祖述不孤双大老，夺投难认三生身。西窗昨夜梅花梦，仙尉并教赞子真。
和酬道先雪中见寄
吕南公（宋代）

空馆雪霏霏，孤怀不可为。绨袍正蓝缕，布褐强参随。

想望垆间酒，支持席上诗。念君将远适，宛转万重思。
颂古十九首
释法全（宋代）

日暖风和莺啭新，柳垂金线击东君。
东君不惜无私力，一点花红一点春。
追饯常大参至樵舍镇饮别后夜宿舟中听雨
柳贯（元代）

七十里江沙水黄，沿流送客举离觞。回舟并载别愁重，残雨微生半夜凉。

欲与仙人骑竹杖，时从老子据胡床。悬情独有南楼月，白兔河边正捣霜。
颂石头和尚草庵歌 其七
释印肃（宋代）

镇长在，不是坐禅并礼拜。实相元来岂用修，越古超今含法界。
王母致语口号
李曾伯（宋代）

碧虚飞信入蓬莱，约我骖鸾伴侣来。蔼蔼祥云射虹渚，缤缤香雾下龟台。

喜乘莲叶经琼海，笑指梅花荐玉杯。圣算自应天地久，蟠桃不计几回开。
芜湖舟中
姚斌敏（清代）

虽无祖生志，慷慨且登舟。山色朝昏异，涛声日夜流。

灵风殊恍惚，沙鸟自夷輶。落日宿何处，萧萧芦荻秋。
是游也得小松黄杨各四本植于公署之西窗戏作五绝呈邑令张寺丞 其四
程颢（宋代）

有生得遇唐虞圣，为政仍逢守令贤。纵得无能闲主簿，嬉游不负艳阳天。
简章大令砚芳二首 其二
吴理堂（清代）

元龙白首尚英豪，笔底文澜起怒涛。吟兴长随江水涌，逸情遥逐岱云高。

曾从疆吏参戎幕，屈赴洪都佐法曹。今夕穷通都莫问，一囊风月借诗逃。
向侍御宗洛登玄岳奉赠得二绝句 其一
王世贞（明代）

均阳秋色未成寒，天柱峰头雪欲残。君到浮云应不蔽，于今日出是长安。
蝶恋花
寇准（宋代）

四十年来身富贵。游处烟霞，步履如平地。紫府丹台仙籍里，皆知独擅无双美。

将相兼荣谁敢比。彩凤徊翔，重浴荀池水。位极人臣功济世，芬芳天下歌桃李。
句
张觉民（宋代）

风威带雪连秦树，山势将寒入蜀门。
第十八吸尽西江颂
释义青（宋代）

父母旷来别，得奉当竭力。木人半夜言，莫使外人识。
寄权器
皇甫冉（唐代）

露湿青芜时欲晚，水流黄叶意无穷。

节近重阳念归否，眼前篱菊带秋风。
悼友篇
周紫芝（宋代）

建炎三年冬，胡骑方南驱。王师一败绩，列戍如惊乌。

贼将招叛亡，操戈横道隅。坐令江乡地，化作盗贼区。

平生金兰友，之子真吾徒。避地出三物，夷险两不渝。

岂谓仓惶间，遂有生死殊。始时群盗来，未识安所趋。

但闻戛金革，门外争喧呼。扪萝得微径，密雪方纷敷。

子时索我急，出门冲贼涂。迟子久不至，得报日已晡。

夫妇俱见执，担簦入军俘。累累五儿女，饮泣声呱呱。

小雏从物故，踉跄走大雏。长女留军中，继释二小姝。

藉草已信宿，脱死许可图。贼意欲解缚，小试聊踌躇。

时方羽书至，招谕陈嘉谟。渠奸立授辞，抗论苦未俞。

命子使草檄，操笔徒嗟吁。谓言不事贼，高目扪髯须。

丈夫贱苟活，请就斧钺诛。袒裼蒙殊死，肥白惊瓠壶。

其妻始就擒，抱子俱沉濡。牵挽负残息，冻凌生罗襦。

时方燎湿薪，四座围诸孤。可怜玉雪姿，不受蛇豕污。

须臾有健卒，提刀血模糊。声言杀藁砧，忧愤搅郁纡。

抚掌发浩叹，陨越不复苏。夫义妇亦烈，此事知久无。

自古肉食者，未必非奸谀。生无骨鲠资，含死馀金珠。

石麟高嵯峨，丰碑树龟趺。生无征战功，祁连巧规摹。

谁知草棘中，高义属竖儒。蔡琰既两聘，生子留单于。

晚岁遭阿暪，爱惜存微躯。蔚宗作佳传，浪与烈女俱。

世无采诗官，盛事恐湮芜。子死不足惜，会当逢董狐。
兀兀
陆游（宋代）

兀兀初何有，伥伥不自知。
偶然登耄及，便欲数期颐。
把钓秋风夕，骑驴晚雪时。
江湖游已遍，更作灞城期。
龟堂东窗戏弄笔墨偶得绝句
陆游（宋代）

一樽且复罄幽欢，不是痴顽强自宽。
死去何忧累儿子，千钱可买市成棺。
庐山道中遇黄介夫因寄四十字
黄庶（宋代）

冷日苍山下，相逢笑又颦。
文章已脍炙，名位尚埃尘。
昔见缨尝请，今言雉欲驯。
腥膻满南郡，忍醉解池春。
和令君岁寒亭韵
袁甫（宋代）

老干森森当翠屏，壁间诗句有留名。
昔逢利口挤之死，今伴苍髯凛若生。
雪压枝擎犹有力，月高林静更双清。
无松似共黄门语，况听萧萧枕上声。
唐小忽雷为刘燕庭作 其二
端木国瑚（清代）

马上双弦进御杯，云韶仙部后庭催。逝波一去如红叶，不信人间有鸩媒。
送钱国博解成都漕节详刑湖右
度正（宋代）

难弟堂堂玉立峰，当年同奏大明宫。
早惭游子迷求益，晚侍宾明喜发蒙。
妙境妄能窥雁荡，春风留得满蚕丛。
从今午夜占星斗，弱水之西望大逢。
春分前一日 其二
韩淲（宋代）

青青叶中兰，庭幽有馀芳。新葩明轻茎，知我春昼长。

安得滋九畹，命骚与争光。风泛不须纫，深林宜永藏。
洞仙歌（游大涤赋）
张韫（宋代）

花泥絮浪，春怀如酒。书卷炉熏梦清昼。唤玉京稳携手松乔，飞光里，笑傲白云林岫。

仙人犹狡狯，酒雪吹冰，声落星河翠蛟走。问箬下留丹，别已千年，华表鹤、亦归来否。有洞口、桃花识刘郎，共一笑相迎，朱颜如旧。
戊寅人日
黎廷瑞（宋代）

满饮东风酒，悠悠自醉眠。
英雄悲往运，儿女乐新年。
杨柳娇无赖，梅花老更妍。
半窗晴日晚，欹枕听春鸢。
奉和王世弼寄上七兄先生用其韵
黄庭坚（宋代）

宫槐弄黄黄，莲叶绿婉婉。
时同二三友，竹轩凉夏晚。
驾言都城南，以望征车返。
何知苦淹回，及此秋景短。
愁思令人瘦，举目道路远。
西风脱一叶，荐士闻乡选。
简书催渡河，宾客不得展。
亲忧对萱丛，妇病废巾盥。
言趋厌次城，鞭马倦长阪。
枣林蔽天日，交阴不容繖。
仰看实离离，忆见花纂纂。
异乡怀节物，不共斟酒盏。
举场下马入，深锁严龠管。
诸生所程书，捃束若稭秆。
蜜灯坐回环，丹砚精料柬。
披榛拔芝兰，断石收琰琬。
纷争一日事，声实溷端窾。
天球或弃遗，斗筲尚何算。
西归到官舍，尘土昏案版。
寒窗穿碧疏，润础闹苍藓。
诗书鹊巢翻，帷幔蛛丝罥。
果知兄未来，光阴坐晼晚。
昨蒙叔父报，亦叹音书简。
薄言使事重，激切被天遣。
逋流一方病，责任媲和扁。
咨询怀靡及，不遑暇息偃。
嚼冰进糜餐，冲雪踏层巘。
严霜八月飞，貂狐无余暖。
念嗟叔母刘，穷年寄甥馆。
尚怜公初黠，诱掖到昭宛。
庭坚薄才资，行又出町疃。
浮云与世疏，短绠及道浅。
匠伯首暂回，大樗终偃蹇。
学宫尸廪入，奉养阙丰腆。
学徒日新闻，孤陋犹旧典。
小材渠困我，持斲问轮扁。
大材我屈渠，越鸡当鹄卵。
未能引分去，恋禄幸苟免。
平生报一饱，从事极黾勉。
岂如不见收，放身就闲散。
思伯卧江南，无心趣轩冕。
庞翁迹颇亲，黄蘖门屡款。
斋余佛饭香，茶沸甘露满。
逢人问进退，余事寄一莞。
仲父挟高才，甘为沟中断。
青黄可牺樽，荐庙配瑚琏。
季父有逸兴，未尝入都辇。
临流呼钓船，拂石弄琴阮。
雍容从朋交，林下追游衍。
田园虽足乐，及时思还返。
阴寒木鸣条，望损倚门眼。
南枝喜鸣鹊，尺素托黄犬。
又以窀穸留，归期指姑洗。
寄声问僧护，儿发可以绾。
妙言对宾客，称渠万金产。
尔来弄笔砚，墨水恶翻建。
大字如栖鸦，已不作肥软。
鲁论未彻章，正苦诸叔嬾。
新诗开累纸，欲罢不能卷。
远怀托孤高，别思盈缱绻。
秋月明夜潮，柘浆冻金碗。
疏杵韵寒砧，幽泉流翠笕。
吟哦口垂涎，嚼味有余隽。
传示同好人，我家东床坦。
风烟意气生，挥毫写藤茧。
猎山穷鹑鴽，罩海极虾蚬。
银钩乱眼膜，嘉句渥肺脘。
且言伯在野，朋友必推挽。
五泰列清庙，圣绪今皇缵。
真儒运斗枢，道化迪天显。
朝论惜才难，逸民大搜猕。
岂闻任方物，包贡遗羽簳。
招车必翘趐，前席思謇謇。
王甥欲好怀，高意恐难转。
长篇题远筒，封寄泪空潸。
遥知云际开，灰飞黄锺管。
怀仙三首 其一
陆龟蒙（唐代）

闻道阳都女，连娟耳细长。自非黄犊客，不得到云房。
瘿木杯有引
卢龙云（明代）

劲质依山涧，何心匠石知。成能非强饰，致用出离奇。

浮处皆为白，行来但诉迟。金罍堪并列，玉醴总相宜。
题所画梅竹二首 其一
周孚（宋代）

东坡戏作有声画，叹息何人为赏音。雨叶烟梢出新意，老夫知子用功深。
次韵池上暮雨
朱继芳（宋代）

湿遍栏干欲倚休，手中团扇渐知秋。
细声合作檐间溜，大点漂成水面沤。
小小竹窗醒倦鹤，疎疎荷屋冷栖鸥。
渔翁蓑笠随身在，立到黄昏钓未收。
江城子
杨慎（明代）

滇南春似锦江春。水鱼鳞。柳蛾颦。千树梨花，花底草如茵。

晴日暖风浓胜酒，熏媚眼，醉游人。

柔丝弱絮软红尘。惜芳辰。倦游身。啼鸟惊心，何事唤归频。

不是不归归未得，愁望远，泪沾巾。
汉老弟寄和花发多风雨人生足别离韵十绝因和之 其十
虞俦（宋代）

十首新诗逼黄绢，数行妙墨写乌丝。摩挲老眼还惊顾，文采珊瑚斗陆离。
大江东去 其六 再叠坡韵，答蒲汀蟹词
夏言（明代）

水落蒹葭，白露冷、长养横行之物。夜雨疏灯照蜗涎，晓起枯黏满壁。

物色堪嗟，人情可慨，愁鬓添新雪。飘然霞外，神仙真是豪杰。

故园酒熟鸡肥，相对青山，有约黄花发。但得天恩容拂袖，眼底风波自灭。

宠辱闻惊，是非妄恼，胸次无毫发。寸心皎皎，争光天上秋月。
冬至展先母罗太安人漕坪陇有感 其二
邹元标（明代）

矗矗云山壮，阴阴草木稠。昔年曾瑞鹤，此地见眠牛。

地胜疑天意，人和岂力谋。先慈多隐德，佳气正千秋。
赠陆伯微三首
袁燮（宋代）

胜士由来挽不前，肯临高兴复翩然。
浮云可签真天马，应笑驽骀走市廛。
耒阳县浮山神庙
韦庄（唐代）

一郡皆传此庙灵，庙前松桂古今青。山曾尧代浮洪水，

地有唐今奠绿醽。绕坐香风吹宝盖，傍檐烟雨湿岩扃。

为霖自可成农岁，何用兴师远伐邢。
师正二哥正三哥以诗贺雨次韵为谢
晁公溯（宋代）

汉家用牧守，斗酒得西凉。
圣朝盖不然，事举或言扬。
顾我误见收，分符来一方。
深知舜门辟，远见禹迹茫。
春秋祀百神，芒芒降嘉觞。
昨者为旱祷，紫檀烛神光。
高天忽飞雨，未彻金炉香。
润得三晶林，获待九秋霜。
敬归慈姥泉，导以旂旐央。
天功及帝力，与尔俱敢忘。
柳
叶方霭（清代）

袅雨拖烟万万丝，秋来憔悴不胜悲。何人曾到灵和殿，记得君王手种时。
贤者之孝二百四十首·严君平
林同（宋代）

卖卜有深意，何心避市喧。
若逢人子问，依孝与之言。
梅
杜牧（唐代）

轻盈照溪水，掩敛下瑶台。
妒雪聊相比，欺春不逐来。
偶同佳客见，似为冻醪开。
若在秦楼畔，堪为弄玉媒。
会饮圣俞家有作兼呈原父景仁圣从
欧阳修（宋代）

忆昨九日访君时，正见◇前两丛菊。
爱之欲绕行百匝，庭下不能容我足。
折花却坐时嗅之，已醉还家手犹馥。
今朝我复到君家，两菊◇前犹对束。
枯茎槁叶苦风霜，无复满丛金间绿。
京师谁家不种花，碧砌朱栏敞华屋。
奈何来对两枯株，共坐穷檐何局促。
诗翁文字发天葩，岂比青红凡草木。
凡草开花数日间，天葩无根长在目。
遂令我每饮君家，不觉长缾卧墙曲。
坐中年少皆贤豪，莫怪我今双鬓秃。
须知朱颜不可恃，有酒当欢且相属。
玉环琵琶
张祜（唐代）

宫楼一曲琵琶声，满眼云山是去程。

回顾段师非汝意，玉环休把恨分明。
重阳后一日从无尽泛舟游处士台故诗人秦龟从所居
唐庚（宋代）

皂河经雨水微沙，船帖台根日未斜。三径就荒悲白土，一樽相属对黄花。

已将远眺收平楚，更遣清言到永嘉。要见仙翁头似漆，请看醉后落乌纱。
龙潭寺有听雷处乃吾二郎弘宜读书所也寺
张弼（明代）

白龙潭寺听雷处，满地楚云生昼寒。追想旧游诗兴逸，紫箫明月醉乘鸾。
定远山行见田间蓄水有法禾黍畅茂即事述怀
钱维城（清代）

山田上下如划棋，十步五步沟通池。农家父子水为命，蓄积升斗同金资。

节宣起闭重分寸，兼察地势分高卑。自然服习等卧起，非有智巧夸神奇。

气疏每至风雨好，泽润并得疠札稀。扬州厥土惟涂泥，田实下下经所嗤。

沟渠未失古遗意，东南财赋天下推。北方惰农亦锄犁，禾生满野无町畦。

关门枕肘问晴雨，嗷嗷开口凭天时。禹勤畎浍首兖冀，谁其隳者不可稽。

遐哉卫李安所责，荆吴亦岂当年基。屡烦明诏拯疮痍，亦有使者纷躯驰。

奉行岂必尽不善，事等创造惊愚黎。中丞崔公纪昔分陕，下令凿井民犹咨。

于今稍稍食旧德，乐成图始理则歧。况今屯种逾安西，轮台蒲海咸得治。

遂人潴舍职不讲，奚取百万供军资。安得九扈官农师，赤坟白壤泽毕陂。

游谈莫问是与非，滮池汩汩禾离离。男耕女馌不敢嬉，三钱斗米何足希。
题敬荣堂
李柘（宋代）

周君築室东南隅，训友仲季勤诗书。
求名于我我不语，为君邈取棠棣图。
棠棣诗成喻恩义，郑氏笺诗寓深意。
上华下萼两相扶，枝干光华能覆庇。
兄弟本是同枝生，譬诸华萼齐敷荣。
蔓草难图段不弟，尺布可缝嗟尔兄。
君家昆仲俱秀敏，愿笃萱堂眉寿庆。
勉旃覆弟有馀荣，戒尔事兄须尽敬。
数椽雅谈标新题，为君更作敬荣诗。
敬荣之善不可独，馀波亦诏吾痴儿。
送客之润赴时贵约
武衍（宋代）

折柳亭边未问津，江山先入梦来频。
漕渠水足新逢雨，客路风来恰是春。
莫论孙刘悲既往，原言宾主乐相亲。
曾留短绝题多景，君到应须为拂尘。
感时
白居易（唐代）

朝见日上天，暮见日入地。不觉明镜中，忽年三十四。

勿言身未老，冉冉行将至。白发虽未生，朱颜已先悴。

人生讵几何，在世犹如寄。虽有七十期，十人无一二。

今我犹未悟，往往不适意。胡为方寸间，不贮浩然气。

贫贱非不恶，道在何足避。富贵非不爱，时来当自致。

所以达人心，外物不能累。唯当饮美酒，终日陶陶醉。

斯言胜金玉，佩服无失坠。
六月十三日寿陈子徽太博十首以无官一身轻有
戴表元（宋代）

流萤出草莽，空飞乱星辰。
晴蜓水虫质，一变能轻身。
物情羡速化，过眼异新陈。
嗟嗟白屋士，吾方保吾真。
永阳道中
赵时韶（宋代）

十年前此地，书剑记曾来。
士说红鹰瓜，农夸白芋魁。
溪浑鱼放子，林动雉惊媒。
评品全人少，山坡独有梅。
马陵道中
陈倬（清代）

运河水浅碍舟行，辘辘征车走一程。人语冲寒过小市，马蹄和一踏新晴。

沙飞旷野天无色，风撼危崖树有声。遥指帆樯出京口，金焦山色隔江迎。
阅道书
卫宗武（宋代）

穆穆皇皇九五居，舍儒为政岂良图。
不思济世思超世，佞佛求仟总是愚。
题梁钝庵先生迎翠楼
庄恭（明代）

高阁郁崔嵬，登临亦壮哉。东观低象岭，南望小阳台。

倚槛诸林集，寒帘万象开。缤纷多翠色，冉冉逐窗来。
送扶炼师
薛涛（唐代）

锦浦归舟巫峡云，绿波迢递雨纷纷。

山阴妙术人传久，也说将鹅与右军。
祝英台近（重过西湖书所见）
张炎（宋代）

水西船，山北酒，多为买春去。事与云消，飞过旧时雨。谩留一掬相思，待题红叶，奈红叶、更无题处。

正延伫。乱花浑不知名，娇小未成语。短棹轻装，逢迎段桥路。那知杨柳风流，柳犹如此，更休道、少年张绪。
句 其三
滕元发（宋代）

葱岭占佳气，毡裘拜未央。
送许廷信司训武陵巘
钟芳（明代）

同是天涯旧布衣，拜官西去忍相违。临江已觉兰桡动，把酒休相玉斝飞。

醉倚湖山歌舜禹，闲披经史聚匡韦。儒官自足偿清兴，底必鸣珂入帝畿。
奉和鲁望樵人十咏。樵径
皮日休（唐代）

蒙茏中一径，绕在千峰里。歇处遇松根，危中值石齿。

花穿枲衣落，云拂芒鞋起。自古行此途，不闻颠与坠。
巳丑冬日送赵静涵表弟随薛星使出洋二首 其一
华蘅芳（清代）

中表亲情老弟兄，忽将航海作遐征。此游未免人争羡，有志原遐事竟成。

我恋慈帏难走送，君随使节便登程。明知只作三年别，忍看轮舟万里行。
六月十八日作
李壁（宋代）

三伏已过二，九夏欲宾秋。月林疏梧响，露圃幽花稠。

故人有晁子，高諠今前脩。胜地能馆我，衰疾于焉瘳。

山寂便午憩，井冽共晨滫。坟素共偃蹇，几杖亦夷犹。

嗟哉作田苦，斛水车轮抽。暮歌宛如笑，达旦不肯休。

新谷幸稍登，惧贻晚禾忧。安得荡尘𡏖，倒卷天河流。

生意浃万物，仁风扇九州。老馀亦苏醒，翛然脱笼囚。

眷言南山曲，仙袂追浮丘。
壁墩居 其一
贺一弘（明代）

卜筑依山麓，幽居近水涯。琴无弦挂壁，酒有斗藏家。

夜皎池中月，春延树底花。为园刚半亩，懒种邵平瓜。
西河（已亥秋作）
黄升（宋代）

天似洗。残秋未有寒意。何人短笛弄西风，数声壮伟。倚栏感慨展双眸，离离烟树如荠。

少年事，成梦里。客愁付与流水。笔床荼具老空山，未妨肆志。世间富贵要时贤，深居宜有馀味。

大江东去日西坠。想悠悠千古兴废。此地阅人多矣。且挥弦寄兴、氛埃之外。目送蜚鸿归天际。
回銮至喀喇河屯作
弘历（清代）

深秋回跸驻滦河，山馆纷纷落叶多。两月风光异尔许，一番往返觉无何。

苍峰㠎嶪精神健，丹地蜎蜎景色和。纳稼筑场完次第，相舂还听野人歌。
都下春日
陈造（宋代）

烟林红翠已班班，雨后春工不暇悭。
付与笙箫三万指，平分彩舫聒湖山。
钱生遗筇竹斑杖戏作
曾几（宋代）

筇山美竹天下闻，有客钱氏之礽云。
自言吾祖嫌杖晚，赠子九节斑烂文。
寻幽已得济胜具，傍险更策扶危勋。
同行安用木上座，一日不可无此君。
走笔和曾无逸掌故约观玉照堂梅诗六首 其五
张镃（宋代）

才晴便是看花时，休问花名是阿谁。藉使无梅桃杏在，但能来赏莫嫌迟。
闻徙关中兵备河东
刘敞（宋代）

胡兵绝当路，戍卒下河源。烽火飞狐口，旌旗积雁门。

和亲固下策，薄伐本中原。谁断匈奴臂，非无国士恩。
和杨公济钱塘西湖百题 其四十三 涡渚东屿
郭祥正（宋代）

小屿春归后，青浦涡渚东。日高鱼鸟散，烟淡一林风。
题米元晖山水为贾仙院判作
李士瞻（元代）

云树苍苍路渺然，紫烟绿雾障晴川。风间理钓沧江上，日莫移舟野水边。

林外有山常近枕，涧前无窦独成眠。生平此愿行将遂，便拟烦君借一廛。
赠尼昩上人
释德洪（宋代）

不著包头绢，能披坏墨衣。愧无灌溪辩，敢对末山机。

未肯题红叶，终期老翠微。余今倦行役，投杖梦烟扉。
花下忆琼章姊
沈宪英（明代）

弱水蓬山梦不分，红笺无处寄行云。
海棠睡醒清宵月，影入纱窗疑是君。
再用前韵
谢逸（宋代）

我家端无一囊钱，肮脏赵生门可倚。黄绶丛中识君面，眼前如见曲阜履。

兴来曳杖叩斋扉，清坐焚香淡如水。有时造语出瑰奇，要令墨客皆风靡。

仰观乔木俯流泉，因念吾生行已矣。台若君才万夫特，风仪秀整秋山嶷。

行看待诏金马门，安得嗒然长隐几。功名他日似留侯，岂与风流京兆比。

昨朝篇末画眉句，始悟前言戏之耳。不如共访弥天释，真成四海习凿齿。
赠巩畴
郑薰（唐代）

密雪松桂寒，书窗导馀清。风撼冰玉碎，阶前琴磬声。

榻静几砚洁，帙散缣缃明。高论展僧肇，精言资巩生。

立意加玄虚，析理分纵横。万化悉在我，一物安能惊。

江海何所动，丘山常自平。迟速不相阂，后先徒起争。

镜照分妍丑，秤称分重轻。颜容宁入鉴，铢两岂关衡。

蕴微道超忽，剖镫音泠泠。纸上掣牢键，舌端摇利兵。

圆澈保直性，客尘排妄情。有住即非住，无行即是行。

疏越舍朱弦，哇淫鄙秦筝。淡薄贵无味，羊斟惭大羹。

洪远包乾坤，幽窅潜沈冥。罔烦跬步举，顿达万里程。

庐远尚莫晓，隐留曾误听。直须持妙说，共诣毗耶城。
项似道眉子砚
许月卿（宋代）

新安砚石旧多奇，砚入黄扉得所归。
呵水浮云尤物视，传衣半夜伟人知。
坡仙为欠十眉咏，李及何妨一砚持。
堪笑泉田老居士，无端浑沌尽新眉。
浣溪纱 其十
程颂万（清代）

何事行人最断肠。新春催破舞衣裳。

阮郎才去嫁刘郎。

蜡烛有衣还惜别，寒衣未寄莫飞霜。人间百事不思量。
回庙山放船
舒邦佐（宋代）

快时一箭走飞篷，缓也委蛇碧玉中。
迟速无心安乐法，从今不怕打头风。
谢黄师是惠碧瓷枕
张耒（宋代）

巩人作枕坚且青，故人赠我消炎蒸。
持之入室凉风生，脑寒发冷泥丸惊。
梦入瑶都碧玉城，仙翁支颐饭未成。
鹤鸣月高夜三更，报秋不劳桐叶声。
我老耽书睡苦轻，遶床惟有书纵横。
不如华堂伴玉屏，宝钿敧斜云髻倾。
满江红 其一 送李御带珙
吴潜（宋代）

红玉阶前，问何事、翩然引去。湖海上、一汀鸥鹭，半帆烟雨。

报国海门空自怨，济时有策从谁吐。过垂虹亭下系扁舟，鲈堪煮。

拚一醉，留君住。歌一曲，送君路。遍江南江北，欲归何处。

世事悠悠浑未了，年光冉冉今如许。试举头、一笑问青天，天海语。
谢尧夫寄新酒
韩维（宋代）

故人一别两重阳，每欲从之道路长。
有客忽传龙坂至，开樽如对马军尝。
定将琼液都为色，疑有金英借密香。
却笑当年彭泽令，篱边终日叹空觞。
送朱竹姹 其一
屈大均（明代）

情同杨柳但依依，乍见那堪即送归。白首相知谁得似，梦魂从此更交飞。
六月喜雨三首
杨万里（宋代）

玄云直下素光开，雨到前山只恐回。
霹雳一声风一阵，为侬催上半天来。
江总
徐钧（宋代）

结绮临春无处寻，人皆归罪主荒淫。
谁知文体伤轻艳，狎客迎逢罪更深。
送莫休倩英卓今
陈恭尹（清代）

手持青竹杖，相送白云端。
山里逢人少，君来作别难。
乱泉侵宿梦，疏柳隔垂竿。
舍此空归去，重期能不叹。
寄何宜斋 其二
吴惟信（宋代）

官廨相邻古寺基，幽闲全似旧家时。惜花言语春风得，对酒心情夜月知。

谈道偶留僧坐久，借书惟恐仆归迟。平生物理难齐处，读彻牺经更不疑。
祠山庙
项安世（宋代）

方颐大目一髯士，百世庙食祠山宫。
男儿生世不自立，死作饿鬼何时穷。
反禽言二首
赵蕃（宋代）

御雨无过以瓦为，古人朴直致君辞。
我今闭户疏还往，滑滑从深三尺泥。
感皇恩 丁亥年十月初一日，先生要化马钰，
王哲（金朝）

百日锁庵门。擒颠缚傻。闲闲澄中，静养真假。个人叹问，直恁如斯潇洒。我咱知得也。诚清雅。别有一般，分明好画。频频擎出暂悬挂。那满要看，万斛珍珠酬价。恁时传说下。些儿话。
和钱秘监与边谏议南宫同直赠答
徐铉（宋代）

筵上诗题共笔床，罇前酒兴话高阳。
心清自觉官曹简，院静先知节候凉。
南国少年推贵重，东堂前辈让贤良。
好看双凤追飞处，胡粉新涂紫界墙。
即事 其一
沈与求（宋代）

鹊噪空庭晓，霜明百尺楼。连耞响晴日，遗穗落平畴。

黄菊疏篱晚，丹枫别岸秋。怡情有底计，开瓮玉蛆浮。
有方斋为许徵君作
欧大任（明代）

出告游非远，耕锄十亩馀。承颜思问寝，食力命巾车。

陶令瓶惟粟，班生赐有书。羡君欢綵服，兰玉更谁如。
次曹诵芬韵和沙定峰城南度夏元韵
张拙（唐代）

天涯游倦返征车，爱僻来从茂草居。静对山光能悦鸟，閒临水色不惊鱼。

清风有意来松径，皓月多情恋竹卢。咫尺相亲谁似我，饱看良友满床书。
六月十六日夜南溪望月
杨万里（宋代）

溪水留我住，溪月愁我皈。
望後月更佳，昨宵未为奇。
大都月色好，一岁能几时。
人散长是早，月来长是迟。
初出如大瓮，才露金半规。
不知独何急，下如有人推。
忽然脱岭尖，行空安不危。
似爱溪水净，下浴青琉璃。
明珠径余尺，沈在千顷陂。
我欲剌双手，就溪取团晖。
白小忽乱跳，碎作万金徽。
须臾波痕定，化为水银池。
夜久看未足，风露欺病肌。
我能尚小留，瘦藤歌式微。
一笑顾群从，来夕肯集兹。
何倅利见许出侍儿袭明用前韵赋诗再和 其一
孙觌（宋代）

平生惯见有司空，肠断苏州一盼中。此夜相忘千里月，他年应恨五更风。

坐中不乐无三粲，客里相逢祗两翁。急雨催诗更萧瑟，小窗寒夜一灯同。
画梅四首 其二 烟
孙蕡（明代）

梨花香冷月阴阴，青女横陈万玉林。绣箔珠帘人不见，相思无地着春心。
小偈四首寄示心然道人聊资体味以进个中精淳之趣 其二
释守卓（宋代）

个中好巴鼻，言下须瞥地。寂寂要惺惺，当机善游戏。
霜梅
杨公远（宋代）

梅到更阑自主张，依然不住散清香。
横陈青女无端甚，也要教渠学粉妆。
题画 蔡确
张玉娘（宋代）

楚水吴山作胜游，竹床石枕写离愁。晚烟何处吹渔笛，犹忆琵琶怨碧秋。
诗一首
赵顺孙（宋代）

母在堂前为父忧，特令儿子谒公侯。
大人若肯行方便，一点春风在笔头。
和持国谢见招游湖二首 其二
范纯仁（宋代）

白傅归来西洛宅，裴公居在永丰坊。好歌愧乏牛家妓，不见淳于醉后狂。
木枥观
晁公溯（宋代）

离离荒草满遗宫，羽化无人殿阁空。
白鹤亦应天上去，独余枯枥起秋风。
四贤古风寿帅阃·赤松子
彭止（宋代）

古之得道士，住世讵可期。
吾观赤松子，宛在神农时。
随飚欻上下，分职为雨师。
炎皇女得仙，驭气常追随。
帝降以逮王，嬴氏接苍姬。
更革非一代，隐见不可知。
赤精制六合，子房定王墓。
功成应天道，挺身往从之。
名列太玄童，玉女如婴儿。
愿言踵高躅，寿命一如斯。
送铁佛寺益公了庵朝京游浙
丁鹤年（元代）

世尊出西域，教化极东土。大道本无为，盛德人所慕。

只今灭度二千年，授经弟子如亲传。我生懒僻苦贪佛，或谓三生有胜缘。

武昌铁佛古名刹，兵燹荐臻孰承乏。益公崛起振宗风，至味啖人如嚼蜡。

相逢一笑即相亲，下榻东轩忘主宾。薰炉茗椀坐清夜，从容软语温如春。

晓来别我朝京国，短策轻包适吴越。吴越山水天下奇，宝坊金刹皆人杰。

公今参访必遇人，六根一扫无纤尘。钱唐潮音华顶月，独露堂堂见本真。

从此平生大事毕，顿觉身心乐无极。踢翻大海水逆流，半夜中天出红日。

我有故人僧中雄，不远千里来诗筒。烦公问讯向何处，说法今留兜率宫。
端午贴子词 其四
周麟之（宋代）

不贪斗草事诗书，漫采香芸辟蠹鱼。永日挥毫自忘暑，滴残宫砚玉蟾蜍。
奉先张明府休沐还乡海亭宴集
孟浩然（唐代）

自君理畿甸，予亦经江淮。万里书信断，数年云雨乖。

归来休浣日，始得赏心谐。朱绂恩虽重，沧州趣每怀。

树低新舞阁，山对旧书斋。何以发秋兴，阴虫鸣夜阶。
六言问天池宝华
楼钥（宋代）

昔年曾赋虎丘，犹恨灵岩未游。
天池之景绝胜，宝华有水倒流。
老矣不复西去，梦入陶朱扁舟。
烦君为我寻访，能以新诗寄不。
梅花集句 其一一二
李龏（金朝）

南枝先暖北枝寒，便领东风到世间。宝髻斜簪光照座，暗香终不似孤山。
会稽颂 其四
诸葛兴（宋代）

睇禹陵兮岿然，邃珍馆兮蟺蜎。敞别室兮遗象，崇英霸兮千年。

谂越民兮非黩祀，推世家兮自迁史。肇无馀兮开国，传后裔兮奋起。

痛夫椒兮深衄，同国人兮劳佚。采蕺兮食何味，尝胆兮志密笃。

封以内兮种所司，阃以外兮蠡所知。羌厉志兮澡耻，迄乘时兮决机。

盟上国兮王致胙，按山南兮恢土宇。陟鉴台兮睨东海，矩天门兮模地户。

惜规图兮不弘，几弓藏兮犬烹。蹇七术兮遗恨，怅五湖兮遐征。

尚蝉嫣兮复续，终与享于鼻祖之庭。
多丽
张孝祥（宋代）

景萧疏，楚江那更高秋。远连天、茫茫都是，败芦枯蓼汀洲。认炊烟、几家蜗舍，映夕照、一簇渔舟。去国虽遥，宁亲渐近，数峰青处是吾州。便乘取、波平风静，荃棹且夷犹。关情有，冥冥去雁，拍拍轻鸥。

忽追思、当年往事，惹起无限羁愁。拄笏朝来多爽气，秉烛夜永足清游。翠袖香寒，朱弦韵悄，无情江水只东流。柂楼晚，清商哀怨，还听隔船讴。无言久，余霞散绮，烟际帆收。
烟雨
吕南公（宋代）

朝来烟雨重，天与平田接。轻风更萧萧，清快绕我睫。

开扉觅高岭，没若隔世劫。不见苍翠颜，徘徊坐支颊。

农夫一何乐，群辈聚稠叠。移秧塞塍圈，狼籍衣不摄。

諠阗交野语，蹲踞就晨馌。台笠映扉蓬，端能胜经笈。

人生慕温饱，万趣归一惬。何必少髭颏，区区羡长鬣。

吾村有荒圃，吾屋葺未辍。早晚画度全，方将事农业。

耕耘党既入，歌笑声可蹑。虽欲著新书，无妨理锹锸。
赠张敬微
蔡希寂（唐代）

大河东北望桃林，杂树冥冥结翠阴。

不知君作神仙尉，特讶行来云雾深。
走笔次月夜颐斋见寄
胡仲弓（宋代）

抱琴时作醉翁吟，吟罢霞觞对月斟。
客有可人期不至，相思隔断暮云深。
京口望金山示吴将军
李结（宋代）

夕阳滚滚海门涛，大将楼船暮雪高。谁向天南扼天险，梵王宫殿压金鳌。
咏鹤 其四
陈士荣（清代）

翛然饮食自昂藏，不待乘轩兴更长。雅态肯同鸡鹜侣，高情谁更水云乡。

昆崙珠树闲来往，瑶圃芝田足稻粱。独有主人恩尚在，天居崇绝最难忘。
帘
欧阳修（宋代）

银蒜鈎帘宛地垂，桂丛乌起上朝晖。
枉将玳瑁雕为押，遮掩春堂碍燕归。
居南岳怀沈彬
栖蟾（唐代）

石房开竹扉，茗外独支颐。万木还无叶，百年能几时。

隔云闻狖过，截雨见虹垂。因忆岳南客，晏眠吟好诗。
逍遥咏
宋太宗（宋代）

人是人非意颇同，较量此事尽归空。
无为政化求真理，方表深仁大道雄。
举止全能恒有节，寻思何处不周通。
寰瀛善恶知多少，莫忘生前积德功。
颂古五十三首
释文礼（宋代）

庵僧真实济凶人，一喝分明出差珍。
莫道贼魁非别者，当头雪刃用来亲。
端午词·御阁
晏殊（宋代）

乍结香茅祈福寿，更缠金缕贡芳新。
丹台素有延生录，岁岁迎祥在此辰。
疏山寺次白文林韵三首 其三
孙觌（宋代）

黄花翠竹小丛林，卧听南山白石音。蚁斗已空遗垤在，蜗跧终恋故庐深。

掀髯一笑追前谬，礼足同参看此心。且向疏山结香火，人生莫受二毛侵。
眼儿媚·玉京曾忆昔繁华
赵佶（宋代）

玉京曾忆昔繁华。万里帝王家。琼林玉殿，朝喧弦管，暮列笙琶。
花城人去今萧索，春梦绕胡沙。家山何处，忍听羌笛，吹彻梅花。
春日送王明远
强至（宋代）

马蹄乘兴急离秦，轻雪初消塞外尘。
谈笑暂来趋幕府，文章犹记从车茵。
雍雍妙画平边徼，衮衮清言服座人。
诗句不须论别意，临岐探破故都春。
次韵徐深之
于石（宋代）

文章何必拟卿云，笔砚无功钱有神。
明月能招山入户，幽花不与世争春。
百年亭馆几兴废，十载交游半故新。
过眼荣华何足较，青门试问种瓜人。
一剪梅 庆郑君存良七十寿
程敏政（明代）

乔木江村映锦沙。尚义人家，积善生涯。画堂开宴鼓频挝，砌拥兰芽，鬓点霜华。

辉辉晴日上檐牙。词吐天葩，酒泛流霞。百年冰玉两无瑕，醉眼生花，仙枣如瓜。
入谒马羸不进
宋庠（宋代）

上路传呼万毂流，羸骖踏月五更愁。
城门争道无因入，始恨车前欠八驺。
送晁道夫叔侄
黄庭坚（宋代）

晁氏出西鄂，世家多艺文。
文庄和鼎实，尚书亦大门。
简编自襁褓，簪笏到仍昆。
向来映轩冕，颇据要路津。
恩勤均骨肉，四海一尧民。
实咎晚相见，实惟诸晁孙。
智囊似内史，笔力窥漆园。
词林少根蔕，斯人今绝伦。
我为折腰吏，绿绮网蛛尘。
倾心得僚友，燕及脊令原。
嘉肴味同和，弦诵声相闻。
如人逃空虚，见似已解颜。
何况金石交，乃其骨肉亲。
二年吟枫叶，忘我木索勤。
行行不忍别，共醉古柳根。
樽前犹讲学，夏夜众星繁。
念当侍白发，甘旨共兰荪。
帆樯洒风雨，浪波出蛟鼋。
持亲慎行李，强学加饭飧。
革囊走官邮，寄书远相存。
阿四去大农，六典与讨论。
君到辇毂下，为问平生言。
傥登邺王台，多话归参军。
杂兴十首 其六
程俱（宋代）

春鸠一何拙，社燕一何巧。天阴逐其妇，饮啄聊自了。

衔泥亦绸缪，托此华厦好。物生固有分，巧拙均一饱。
和前人书僧正院壁
赵抃（宋代）

为忧圆教祖风摧，雨坠天花夜讲开。会得王公题壁意，入尘摩诘是如来。
青春能几何
赵孟坚（宋代）

青春能几何，青春能几何。
苍髯绀发看成皤。亦有红颜嫩於花，
东风驰道属谁家。可道光阴流电转，
草上霜飞峭如翦。心如不知恍重见，
心语不通惟见面。重见面，
愁转多。归来银烛炯长夜，
叹息青春能几何。
灵岩琴台畔松径遇吴师因赠
邓云霄（明代）

琴台出石径，三月松花黄。好风从东来，散落皆天香。

野老行茯从，白石煮琼浆。扫花春酿熟，醉饱能休粮。

萝薜洞门古，闭关春昼长。谁知灵岩畔，已到蓬山乡。

野老竟为谁，恐是汉张良。
除夕和石江韵 其三
夏良胜（明代）

燕歌墙外度，高遏彩云边。袖出降魔剑，囊无卖赋钱。

星躔随历次，更漏一壶天。莫怨宫流水，泠泠不系年。
小桃红
陆求可（清代）

日暖亭皋绿。桃李浑如簇。步屧寻春，一行红粉，香车金犊。

更前村、窈窕旧当垆，正瓮头初熟。

独酌杯行速。醉倒青山足。待得醒来，归鸦满树，疏星射目。

恐明朝、阴雨陡然来，倩谁人秉烛。
圭父约为金斗之游次韵献疑聊发一笑
朱熹（宋代）

几日春风未破寒，远峰晴露玉巑岏。不成蜡屐携筇去，且复钩窗拄颊观。

闻道追游当作意，故应期日尚能宽。阴崖冻合无垂练，却恐诗翁兴易阑。
梵天僧舍金竹中有绿竹一茎
释居简（宋代）

手栽碧玉间黄金，炎赫流金弗敢侵。莫作两般分实相，定知一等是虚心。

根分丽水难沉色，节老蓝田待赏音。终有九包来止息，万竿何患不成林。
水龙吟（酴醿·春景）
赵长卿（宋代）

韶华迤逦三春暮。飞尽繁红无数。多情为与，牡丹长约，年年为主。晓露凝香，柔条千缕，轻盈清素。最堪怜，玉质冰肌婀娜，江梅谩休争妒。

翠蔓扶疏隐映，似碧纱笼罩，越溪游女。从前爱惜娇姿，终日愁风怕雨。夜月一帘，小楼魂断，有思量处。恐因循易嫁，东风烂熳，暗随春去。
见九华峰有四十馀其最秀者不知孰为九也因作是诗
王质（宋代）

稍稍云气散，溶溶山态回。翠旌千丈立，宝障百重开。

此地真堪老，何时遂得来。海中蛟蜃恶，吾不问蓬莱。
渡河宿麻子港口
柳贯（元代）

青山彭蠡尾，湖水始生岸。一舸破微澜，风帆用其半。

乱流二百里，午发至未旰。苍茫洲景中，明灭津烟畔。

数家小聚落，渔灶倚滩爨。旧闻萑苻间，弱肉饱强悍。

时平道路清，跋涉得无患。岂非年谷丰，礼义能服叛。

严严主湖神，牲酒满杯案。乞灵我岂敢，云黑樯乌散。

橹师促转柁，轧轧鸣鹅鹳。前瞻麻子洲，波面明星烂。

新别重有怀，县情如此粲。
颂蔡君谟
福建士人（宋代）

道边松，大义渡至漳泉东。
问谁植之我蔡公，岁久广阴如云浓。
甘裳蔽芾安可同，委蛇夭矫腾苍龙。
行人六月不知暑，千古万古长清风。
句
吕诲（宋代）

我今从帝为司纠，更有何人植柏台。
九江木犀甚富而香亦奇绝江东所无也
周紫芝（宋代）

自从春去忆疏梅，直到秋来数木犀。不隔幽香微雨细，偏宜小树夕阳低。

无诗可说难言态，有酒应须著意携。家在东江苦无此，莫嫌为客在江西。
金陵
王珪（宋代）

赏心亭下路，平昔舣归艎。
游子去何许，缘芜春自芳。
城根侵海断，日脚射云长。
往事不堪问，东风故壘荒。
寄泉州孝忠光禅师
李邴（宋代）

曩岁曾经度厄津，深将法力荷云门。
如今稍觉神明复，拟欲酬师不报恩。
尹丈少稷旧作借竹轩诗数首如雨重时惊入屋梢
赵蕃（宋代）

离立何妨出屋高，风微亦得听萧骚。
南山昨夜新雷起，行有横鞭破土膏。
与梁先、舒焕泛舟，得临酿字，二首 其一
苏轼（宋代）

彭城古战国，孤客倦登临。汴泗交流处，清潭百丈深。

故人轻千里，茧足来相寻。何以娱嘉客，潭水洗君心。
奚帑院挽词二首
戴栩（宋代）

历官凡有几，五驾令君车。
健吏犹难色，儒生未必疏。
廪饥祠有像，乡饮礼成书。
惜阻蒲轮召，申公八十余。
和尧夫西街之什二首 其一
程颢（宋代）

先生相与赏西街，小子亲携几杖来。行次每容参剧论，坐隅还许侍馀杯。

槛前流水心同乐，林外青山眼重开。时泰身闲难两得，直须乘兴数追陪。
郊庙歌辞。享龙池乐章。第九章
姜晞（宋代）

灵沼萦回邸第前，浴日涵天写曙天。始见龙台升凤阙，

应如霄汉起神泉。石匮渚傍还启圣，桃李初生更有仙。

欲化帝图从此受，正同河变一千年。
次韵黄子耕因任伯起见寄之作
赵蕃（宋代）

客有能相觅，书来慰我思。
贫宁可诗罪，老不悟书痴。
旧友厪长忆，新交曷取知。
况渠停轨日，政我出山时。
挽十一伯奉议 其二
黄公度（宋代）

丘壑性所乐，诗书老自娱。谭惟听两部，贫不种千奴。

岁月柯间蚁，功名水上凫。平生五车读，留得付诸孤。
一冬无雪和陆放翁梅诗陆句豪誇余句清苦要自不失梅兄本分家风也
程公许（宋代）

清羸怯问黄昏月，呵手寒窗寄幽绝。一枝幽艳枨触人，花与诗人皆本色。

孤山飞鹤舞空去，诗家何曾绝正脉。经营惨澹空亡奇，不如倚笔珊瑚格。

滕六冬来偏放惰，暖日暄风浑坼破。便拟飞章上诉天，怕主林神合连坐。

我昔与梅同谪堕，随分世尘聊赎过。薰天肉食休问渠，万古清芬首阳饿。
过逍遥山
严羽（宋代）

来过许仙宅，复窥洪崖井。地逐灵胜高，兴接烟霞永。

伊余坐昏垫，久欲还林岭。明发囊丹砂，归欤鍊颓景。
秋子
文同（宋代）

袅袅复翻翻，封条压树繁。
群芳非姊妹，乱实见儿孙。
荫日临虚槛，披风指短垣。
主公无奈尔，常为醉幽轩。
江城口号二首
董嗣杲（宋代）

定江军门拥云气，庐山面目长相朝。
阃臣所持止一恕，墙壁何恨粘歌谣。
异俗二首（时从事岭南）
李商隐（唐代）

鬼疟朝朝避，春寒夜夜添。
未惊雷破柱，不报水齐檐。
虎箭侵雷毒，鱼钩刺骨铦。
鸟言成谍诉，多是恨彤幨。
户尽悬秦网，家多事越巫。
未曾容獭祭，只是纵猪都。
点对连鳌饵，搜求缚虎符。
贾生兼事鬼，不信有洪炉。
题醉渔图
郑鹏（明代）

去住一叶舟，卷舒一竿竹。朝从柳岸过，夜向芦汀宿。

鱼多不卖钱，村酒换盈斛。鲜脍簇银丝，芳香杂野𥰡。

老妻笑倾壶，稚子歌击筑。醉来横短楫，披襟坦便腹。

月明风露净，籧然睡方熟。随流任所之，自信稳于屋。

嗟彼尘世间，风波平地伏。绂绶成拘挛，车马生局蹙。

华亭鹤不闻，千秋伤二陆。
王思叔惠象牙笋
姜特立（宋代）

鱼煮船头笋煮园，一时风味最甘鲜。
君家象齿先春发，为我携锄斸翠烟。
寿周枢密四首 其二
曾丰（宋代）

一气清绝处，坤元直西方。公生受西气，戏笔俱文章。

北门逼西清，金仙侍玉皇。凡遗不朽踪，便是难老方。
雨中红梅盛开折送李野夫
沈括（宋代）

轻苞满槛簇花钿，云幕低垂黯淡天。巫峡人归街暮雨，阿溪家淡隔非烟。

少分山客红云破，拟夺星郎锦帐鲜。未上春风惜寒晚，故教开向众芳前。
呈邢叔三首
赵蕃（宋代）

前辈已云远，公身亲见之。
老成疑故在，风俗未忧衰。
问学本日用，文章先达辞。
从兹得夷步，不复困多歧。
转庵观赵十一圣花
许及之（宋代）

有艺者赵生，杂出逞活法。飞走异族类，指教各驯狎。

参戏竿欲摧，险弄首将压。当场等嬉笑，旁观举震霅。

其间圣花术，殆是天下甲。出没鬼物惊，变幻风雨霎。

觌面唤名葩，信手如素插。洞视空樊笼，赤立却巾帢。

居然龆龀儿，恍出虎兕柙。脱索妇更神，倒锥目不眨。

穿杨百步间，设的两口夹。一箭中关捩，四坐骇汗洽。

或驰若转轮，或舞若挥箑。机缄孰主张，造化在嘘呷。

技进无万殊，妙用才一掐。傥然自胡越，谁能会鄏郏。
三学山
袁彦安（宋代）

万松櫂秀五弟柏，千劫栖贤三学山。
佛定光生玉玺润，僧衣细结藕丝斑。
归来鹦鹉扫白塔，声在翠微烟霭间。
丁巳调选
陈宓（宋代）

人生四十方强仕，一调十年能几回。
蝉冕未加头蚤累，诗成水上见风行。
笔端万类因陵暴，世态浮云任变更。
且尽花前一樽酒，何须身后五言声。
晚行后园见菊戏宜莆
司马光（宋代）

野菊荒无数，班班初见花。
径须求一醉，度遣问东家。
复京
李商隐（唐代）

虏骑胡兵一战摧，万灵回首贺轩台。

天教李令心如日，可要昭陵石马来。
穹窿山真一观
姚鼐（清代）

山前雨歇日初升，盘道穿松出雾登。匝地湖光连海曲，垂天云影落吴兴。

遥遥上古思蝉蜕，澹澹秋空纵鸟凭。周览便辞高阁下，几时重宿看神灯。
题进士王驾郊居
郑谷（唐代）

前山微有雨，永巷净无尘。牛卧篱阴晚，鸠鸣村意春。

时浮应寡合，道在不嫌贫。后径临陂水，菰蒲是切邻。
过曹能始石仓园
陈鸿（明代）

径绕寒流转郁纡，夹堤山色望中殊。
草堂似卜东西瀼，画舫如过里外湖。
莺唤曲栏春卧稳，鹤窥深户夜吟孤。
问奇日载花间酒，莫谓投闲一事无。
壮士吟次唐人韵
陆游（宋代）

士厌贫贱思起家，富贵何在发已华。
不如为国戍万里，大寒破肉风卷沙。
誓捐一死报天子，兜鍪如箕铠如水。
男儿堕地射四方，安能山栖效园绮！塞云漠漠黄河深，凉州新城高十寻。
风餐露宿宁非苦，且试平生铁石心。
次韵三四弟
方岳（宋代）

入手功名不厌迟，政须努力莫伤悲。
二难宁共姜肱被，一染谁怜墨子丝。
仕宦金吾吾亦爱，饥寒玉汝汝当知。
青灯夜寂聊参取，侑坐为铭只此诗。
思故山
陆游（宋代）

千金不须买画图，听我长歌歌镜湖。
湖山奇丽说不尽，且复为镜陈吾庐。
柳姑庙前鱼作市，道士庄畔菱为租。
一弯画桥出林薄，两岸红蓼连菰蒲。
陂南陂北鸦阵黑，舍东舍西枫叶赤。
正当九月十月时，放翁艇镜无时出。
船头一束书，船後一壶酒，新钓紫鳜鱼，旋洗白莲耦。
从渠贵人食万钱，放翁痴腹常便便暮归稚镜迎我笑，遥指一抹西村烟。
第八十九北斗藏身颂
释义青（宋代）

南岳峰高北岳低，行人泣泪两迟疑。火星昨夜移牛斗，照见西瞿人不知。
同蔡孚五亭咏
徐晶（唐代）

章奏中京罢，云泉别业归。拂琴铺野席，牵柳挂朝衣。

翡翠巢书幌，鸳鸯立钓矶。幽栖可怜处，春事满林扉。
秋後五日应物无诗岂年志俱壮未解伤秋耶以诗
陈师道（宋代）

伏尽暑犹壮，秋生凉故迟。
蝉吟接远响，萤烛度深枝。
岁半身仍健，年侵意自悲。
情知寇公子，不作感秋词。
送卢山人二首
杨万里（宋代）

行尽千山又万山，山真何好子能然？
青鸟纵妙侬曾问，著眼烟云也自贤。
送僧住径山
周棐（元代）

开士持衣登祖寺，迢遥双径接空虚。清晨唱梵层云表，白日传灯劫火馀。

山抱郡城飞雉堞，井通瀛海跃神鱼。高情也爱谈禅悦，许近牛鸣便筑居。
用一代不数人百年能几见为韵诗赋十章呈陈君
赵蕃（宋代）

山色仍前日，梅花又一年。
休为招屈些，好泛渡湘船。
荆州即事
晁公武（宋代）

战船不见和州载，胜地惟余避暑宫。
今日蒭荛皆得往，大王风作庶人风。
谒江华曾百里
刘过（宋代）

抠衣三十年前事，曾以诸生傍绛纱。
一国所尊吾白下。双凫犹绛令江华。
时来馆学总余事，老去衣冠怀故家。
共怪我门郊岛外，狂生尚有一刘叉。
偈颂七十八首
释正觉（宋代）

云敛长空风日和，太平樵牧共高歌。
衲僧饭饱无佗事，密密机前弄玉梭。
竹马子（柳）
曹勋（宋代）

喜韶景才回，章台向晓，官柳舒香缕，正和烟带雨，遮桃映杏，东君先与。乍引柔条萦路。娇黄照水，经渭城朝雨。翠惹丝垂，玉阑干风静，轻轻搭住。

到此曾追想，陶潜旧隐，忆隋堤津渡。三眠昼永凝露。更许黄鹂娇语。似怕日暖，飞花成絮，拟雪堆绣户。待放教婆娑，如眉处、笼歌舞。
为叔节题西山精舍图
范当世（清代）

去年甥馆东西间，东对城西凤啄山。自春徂夏看不足，归去啄啄有梦还。

再来此室非吾有，却对墙头长很久。转念兹土于我何，且复得之乌能守。

磊落狼山新绿轩，打门归住无妨言。龙眠挂车妇氏物，犹许半子为家园。

投身天地真多处，彷徨歧路缘何故。客气已尽江湖悲，少年望尔还归去。

尔去西山来待亲，犹对新居怀旧邻。可知能作山川主，不似寻常陌路人。

钟鼎山林各天性，吾昔青山已如命。难得吾妻亦称怀，良知此事天所定。

此画当年著此人，冰心玉质相辉映。尔今即去其如何，为我佳处留行窝。

明年春江鼓一棹，还及尔姊来经过。尔啄林下风流句，应比安城道上多。
偈颂一百四十二首 其一一九
释广闻（宋代）

花添锦上几重重，针劄将来不露锋。佛手分明遮不得，盖天盖地显吾宗。
山溪夜坐 其一
周仪炜（清代）

疏砧清切夜阑干，小阁临溪四面宽。半下西风山翠冷，独看明月剑花寒。

澄波有梦流难去，磐石无心坐觉安。欹枕乍眠眠又起，卷帘秋在五云端。
玉马山
朱克家（宋代）

水石嵌空山荦确，瘦藤扶上青云幕。
平川一望渺无际，东疑嵎夷北朔漠。
驾天叠巘输翠浪，奔野细流横雪槊。
疏峰点点雁聚沙，密屿喁喁鱼纵壑。
一江净绿绕书元，几陇断畦成卦剥。
乍惊渔唱出烟霭，时听村舂动篱落。
幽遐异景争指说，老眼苦难觅渺邈。
夜间支枕挂银窗，闪闪星河手可摸。
何年标名称玉马，蹴踏风云跨寥廓。
更连三十六奇峰，削玉排青相间错。
偶因佳友得壮观，俗虑尘襟顿疏瀹。
翛然物外岂非仙，不须更羡辽东鹤。
题高寄泉孝廉柳桥晴絮图 其一
李承谟（清代）

东风蹴起软红尘，多少看花得意人。试问青青杨柳树，者番旖旎为谁春。
绍兴谒相公李渠师少渠中翰作主 其一
黄廷用（明代）

太液登龙今几载，乘舟兹复入山阴。天心若解幽人意，二月江南白雪深。
谷隐为郑元谅赋
凌云翰（元代）

西都方遘患，凤兮叹德衰。谷口郑子真，于马少栖迟。

躬耕本逃名，雄也反誉之。虽违括囊意，庶合知几辞。

如何定山阳，令族适在兹。隐德尚先世，食粟匪茹芝。

黄鸟忽嘤鸣，白驹当絷维。所以庞德公，终为隐者师。
题本觉庵
彭汝砺（宋代）

本觉非今觉，今觉如本觉。悟得本觉时，非觉非非觉。
汉州月夕游房太尉西湖
李德裕（唐代）

丞相鸣琴地，何年闭玉徽。偶因明月夕，重敞故楼扉。

桃柳谿空在，芙蓉客暂依。谁怜济川楫，长与夜舟归。
自小云顶上云顶寺
陆游（宋代）

素衣虽成缁，不为京路尘。
跃马上云顶，欲呼飞仙人。
飞仙不可呼，野僧意甚真。
煎茶清樾下，童子拾堕薪。
我少本疏放，一出但坐贫。
缚裤属櫜鞬，哀哉水云身。
此地虽暂寓，失喜忘吟呻。
故溪归去来，岁晚思鲈莼。
次曾吉父兰溪三绝 其三
吕本中（宋代）

久觉藏身不厌深，旧游风物要追寻。书来肯附铜鱼使，记我今年病不禁。
送杨而上还剑上
梁份（清代）

最愁浮汉沔，晚泊向寒汀。山夹天垂幕，舟轻水建瓴。

家从云外望，猿到夜分听。却爱乡园树，苍茫到眼青。
陈莹中居合浦余在湘山三首寄之 其三
释德洪（宋代）

闻道希夷处士，今居诃梨仙村。要看笔端三昧，重谈医国法门。
答胡梅所菊节有怀 其一
林弼（明代）

秋怀耿耿雁能知，节物匆匆菊较迟。袖里空存三礼赋，尊前莫咏四愁诗。

及时聊复成欢笑，感事多应入梦思。为问空湖山下叟，把萸此日共伊谁。
嘲蝇
韩驹（宋代）

忆昔趋阊阖，朝鸡促晓声。何关蝇辈事，也复强飞鸣。
顺子召饮夜月问渡江干谩赋
黄公辅（明代）

乍得下陈榻，开樽菊正妍。荀龙神自迥，庄马论尤玄。

兴剧星浮斝，谈深月瞰筵。酣馀携月去，离念满归船。
蝶
刘克庄（宋代）

东皇颁节下天阶，那得香魂入梦来。
十道风光都采访，相逢只欠驿边梅。
立春
陈造（宋代）

春信葭灰动，寻知寒事休。
光阴从冉冉，身世判悠悠。
鬓影看银胜，官期志土牛。
羸骸更元命，惜为斗升留。
又次韵汉卿 其二
史浩（宋代）

利锁名缰此幻身，故园一别五经春。而今乞得归来后，夜鹤朝猿不怨人。
寿鲁詹先生
谢子澄（清代）

先生浩气难驯伏，太华峰头盘雕鹗。金眸一闪落平芜，狐兔纵横遭杀戮。

忆昔扁舟出锦江，便乘江水访湘竹。一过淮南眼转青，平原烟月尽臣仆。

诗酒豪华年复年，洛阳花好不思蜀。列侯宾客耻吹竽，末路英雄悲击筑。

慷慨自负胜侯嬴，逢迎何故搴王勃。北顾燕云将相多，轮蹄滚滚轻尘馥。

伯乐云□□□风，郭隗已去台谁筑。大材天地为安排，楩楠杞梓无朽落。

齐王弃之楚王收，不用庸庸巧推毂。那意如我之疏慵，得与先生订心腹。

永安一榻风雨偕，暮酒蕉窗同剪烛。江头江尾是乡亲，健笔惊人尤折服。

今逢五十加三辰，可惜荒衙难畅欲。不然越艳与吴姝，鸾笙凤管丝间肉。

妙舞繁音镇日欢，银箭金壶夜漏续。介寿区区酒与诗，书生取巧犹不俗。

醉来卧听春风狂，吹放红桃芳草绿。
庐山东林寺夜怀
李白（唐代）

我寻青莲宇，独往谢城阙。霜清东林钟，水白虎溪月。

天香生虚东，天乐鸣不歇。宴坐寂不动，大千入毫发。

湛然冥真心，旷劫断出没。
以家事付诸儿惟不得姑苏陆氏女子消息
戴表元（宋代）

祇怜地僻少过从，更许年衰养惰慵。行健有时寻近局，起迟尝惰到高舂。

鹿皮冠野频频戴，鹅顶蔬粗款款供。儿女团栾俱在眼，独怜无信过吴松。
答崔汝弼
徐积（宋代）

忽对苍髯叟，谁吟老柳枝。岂无解印日，兼是省官时。

子实安于命，吾何戏以诗。如能少施设，亦可慰余思。
过圣俞饮
刘敞（宋代）

积雨不出门，局促如井蛙。初晴强人意，今日来君家。

下马笑握强，埽阶去尘沙。银瓶拨醅酒，紫碗双井茶。

黄雀随素鲂，安榴杂木瓜。举非一方物，远或万里遐。

不知王侯宅，此味何以加。扶疏庭下槐，灿烂盘中花。

春事岂不多，游览何必赊。与公平生亲，总角见发华。

饮当外形骸，语当恕喧哗。纵心倒所诣，相对白日斜。

江韩亦我徒，但恨宿约差。愿使公多财，此乐宁有涯。
和人有感
吴融（唐代）

莫愁家住石城西，月坠星沈客到迷。一院无人春寂寂，

九原何处草萋萋。香魂未散烟笼水，舞袖休翻柳拂堤。

兰棹一移风雨急，流莺千万莫长啼。
琵琶亭
喻良能（宋代）

琵琶人去几经秋，司马青衫亦故丘。
唯有当时亭下水，无情依旧更东流。
平安关道中二首 其二
张斛（金朝）

穷冬十日阴，积雪千山路。晴云开半岭，落日犹在树。

悠悠客心速，惨惨天色暮。寒鸟各有依，解鞍尚无处。

游鱼误衔钩，玄豹终隐雾。行行谢冠冕，复我林壑趣。
豆粥得容字
史浩（宋代）

残腊风霜劲，嘉宾嘉会逢。清泉云子滑，熟末桂香浓。

金谷咄嗟具，芜蒌仓猝供。争如金雅宴，樽酒共舂容。
湖庄述怀
曹彦约（宋代）

门无宾客愧朋侪，冷淡何人谅此怀。
随意作诗无唱和，等闲沽酒不安排。
每扶短杖行方稳，欲泛扁舟计未谐。
方得庐山与彭蠡，不论晴日杂阴霾。
次韵赵主簿雪诗十韵二首
项安世（宋代）

历乱空中花，蹁跹水中影。
屑屑复骚骚，凉凉何滓滓。
风急阵形圆，云深兵势回。
檐鹊换缁衣，皋禽失丹顶。
历惊荐箭射，鱼畏冰叉挺。
出印东郭跟，归遮少陵胫。
坐对孙康书，眠思子酞艇。
夜气忽峥嵘，冰天梦驰骋。
齐珠拟夸梁，卞玉思献郢。
庛冰月千间，遗寒麑万领。
二十立夏下旬犹春月也作留春诗十首 其十
郭之奇（明代）

风风雨雨为谁愁，索处安知又失俦。辜负三时花入梦，空劳尽日草翻眸。

思归那得依鸿渐，观化惟应向蝶游。憔悴人间今若此，惜春何必使春留。
盘洲杂韵上 麝萱
洪适（宋代）

手撚雏莺羽，鼻参香麝脐。千忧何处散，芳径酒争携。
大水
方一夔（宋代）

长时烟雨弄梅黄，身似枯株守破窗。云气冒山天失昼，水声撼屋浪翻江。

田通小涧频障土，船上高原屡徙桩。举世滔滔何日息，笑倾床下古罂缸。
宿湖城簿厅
吴激（宋代）

日迟风暖燕飞飞，古柳高槐面翠微。卷上疏帘无一事，满池春水照蔷薇。
閒居杂咏三十二首·兄弟
陈淳（宋代）

兄长而弟幼，天属之羽翼。
一言在有序，不可事私阅。
会圣宫朝谒
李复（宋代）

七叶丹成不可攀，蕊珠宫殿翠微间。
千年空怨龙髯断，亿世曾微宝筴还。
宫女祠归朝路静，岳神綦退晓风閒。
五云高宴蟠桃罢，鹤驭时应会此山。
江西李君千能能和墨及画梅艮斋许以三奇而诗非所长也
楼钥（宋代）

游艺无小大，要皆知本原。后人率意作，终当愧前贤。

老潘妙对胶，法从玉局传。或假季心名，空扫千镫烟。

补之貌梅花，疏瘦仍清妍。折枝映月影，真态得之天。

李君信雅尚，二者将求全。诸公竞称许，试之乃诚然。

江西有诗派，皎皎俱成编。兹事未易窥，属君尚加鞭。
二月三十日与同舍宴李氏园晚归马上赋诗
司马光（宋代）

门前蹀躞金羁满，坐上连翩玉斝飞。
数尽游丝留客醉，一行垂斝送人归。
同邀胜友时难得，重到名园花已稀。
莫惜芳辰剩行乐，无端风雨横相违。
和渊明归田园居六首 其一
李纲（宋代）

东吴信佳地，碧溪绕青山。我居枕溪傍，卜筑亦有年。

山空乳满腹，迸出苍龙渊。馀波滑无声，下灌负郭田。

秋风粳稻香，落照孤鸿间。黄鸡与紫蟹，日满樽俎前。

酌酒燕宾友，挥毫散云烟。常谓享此乐，可以终华颠。

岂知萦世故，扰扰不得閒。侧身念吾庐，怅望情依然。
买棹送家次辰南归
沈起麟（清代）

萧萧补被寄星艭，脉脉离情恨未降。帆挂晓风吹落月，棹分秋水渡澄江。

远山青处劳双屐，霜叶红时醉一缸。此去苕溪何日到，好遗尺素慰寒窗。
买鱼二首 其一
陆游（宋代）

卧沙细肋何由得，出水纤鳞却易求。一夏与僧同粥饭，朝来破戒醉新秋。
赠净上人
释德洪（宋代）

金华上人牧羊伴，来寻江南好山看。西湖毛骨漱秋光，野鹤精神照冰段。

嗟余尘事苦相羁，槁项苍颜老路岐。二年来往南州浦，古寺閒行三见之。

生涯初不受尘垢，到客跏趺听秋雨。玉轴已閒经半掩，银叶未寒烟一缕。

云泉佳处包当解，未暇从人觅钱买。不嫌高笑常垢污，与子俱载归东吴。
贺新郎 其十一 送赵师之江州
葛长庚（宋代）

倏又西风起。这一年光景，早过三分之二。燕去鸿来何日了，多三世间心事。

待则甚、功成名遂。枫叶荻花动凉思，又寻思、江上琵琶泪。

还感慨，劳梦寐。

愁来长是朝朝醉。刬地成、宋玉伤感，三闾憔悴。况是凄凉寸心碎。

目断水苍山翠。更送客、长亭分袂。阁皂山前梧桐雨，起风樯、露舶无穷意。

君此去，趁秋霁。
次韵叔骥兼呈伯瑞二首 其二
赵蕃（宋代）

贻我五字句，清诗曷以酬。端知檄愈疾，未信酒忘忧。

多难屡濒死，诸兄虚见收。病驹叨席秣，顾影益增羞。
用韵呈明叔
赵蕃（宋代）

白鸥自倚占深湾，亦有幽人此照颜。
岂但襟斯非世俗，要知吟啸夺天悭。
江天见处从教阔，松竹栽成不要删。
我若赋诗君为写，绝人翰墨高闲。
赠韩雪蓬
苏泂（宋代）

平生未信简斋诗，一见韩君更不疑。
六月掀篷问溪雪，眼明开遍两三枝。
游仙篇
武则天（唐代）

绛宫珠阙敞仙家，蜺裳羽旆自淩霞。碧落晨飘紫芝盖，黄庭夕转綵云车。

周旋宇宙殊非远，窎望蓬壶停翠幰。千龄一日未言赊，亿岁婴孩谁谓晚？

逶迤凤舞时相向，变啭鸾歌引清唱。金浆既取玉杯斟，玉酒还用金膏酿。

驻迥游天域，排空聊憩息。宿志慕三元，翘心祈五色。

仙储本性谅难求，圣迹奇术秘玄猷。愿允丹诚赐灵药，方期久视御隆周。
送澄维那访旧湖山
洪咨夔（宋代）

梅子酸犹浅，桃花艳已饶。
春风开口吸，明月换肩挑。
鹤向平湖放，猿从古洞招。
出门天地阔，何处不逍遥。
南浦 泊镇江，用黄仲则此题此韵
易顺鼎（清代）

鱼龙何事破工夫，万里送愁来。到此划然此去，海雪涌千堆。

绝不惊心佛鼓，被风涛赚得也成雷。指江山金粉楼台。

金碧都是劫余灰。

试解腰间紫竹，把鱼云蜑雨尽吹开。一笑者般形胜，能费几朵才。

红煞夕阳悬北固，英雄不见使人哀。趁今宵明月招邀，浮玉共倾杯。
初冬旅游
王建（唐代）

远投人宿趁房迟，僮仆伤寒马亦饥。

为客悠悠十月尽，庄头栽竹已过时。
冬夜病中述怀
周元晟（清代）

病入膏肓久，难求海上丹。灯销通夕暗，衾敝五更寒。

辗转繁愁集，呻吟百病攒。褰帷看曙色，残月照阑干。
河内别村业闲题
韦庄（唐代）

阮氏清风竹巷深，满溪松竹似山阴。门当谷路多樵客，

地带河山足水禽。闲伴尔曹虽适意，静思吾道好沾襟。

邻翁莫问伤时事，一曲高歌夕照沈。
木兰花慢（富州道中）
周孚先（宋代）

访梅江路远，喜春在、剑川湄。正雁碛云深，渔村笛晚，茸帽斜欹。雁游不堪回首，更文园、多病减腰围。惟有秋娘声价，风流仍似前时。

依稀壁粉雁曾题。烟草半凄迷。叹单父台荒，黄公垆寂，难觅佳期。谁家歌楼催雪，遣夜来、风雨紧些儿。醉后唾壶高敲缺，龙光摇动晴漪。
过开山庙
允礽（清代）

东去指徂徕，巡行亦壮哉。人从千嶂度，路想五丁开。

云气连秦观，烟光接汉台。春阴岚翠润，溪转径迂回。
咏怀
陈景元（宋代）

高阁临清池，明月当天心。万有坐消歇，可以鸣幽琴。

上弦来别坐，下弦起龙吟。夜静天地清，指中出正音。

不惜操缦苦，持此感人深。
题何幼恭所藏方方壶洪崖图
邓雅（元代）

洪崖蓄元气，苍然太古色。乾坤一砥柱，巨灵岂能擘。

众山非不高，蒙翳多荆棘。兹崖独荒凉，乃有古仙迹。

伟哉方壶仙，善画人莫识。挥毫夺神功，白昼天昏黑。
夜饮呈叶司户
张镃（宋代）

偻指抠衣日，于今岁六移。
步趋徒愿学，忧患亦何为。
窗晓鸦同起，天寒雁引悲。
依仁方再幸，小耐了康时。
洞溪绝句三首
韩元吉（宋代）

杏花无数连村落，也有人家挂酒旗。
春色撩人只供醉，却怕风吹易醒时。
陶然亭
江藻（清代）

家世结庐江汉上，黄鹄溪头独来往。一朝作吏去乡邦，闽海滇云叹鞅掌。

却辞五马入皇都，手板炉香画省趋。敢谓诗人例水部，欣当盛世分工虞。

晨光到署荷同辈，清漏入朝联友于。心间恒看紫塞雁，身勤惯听城头乌。

荐达频加思效职，列厂纵横辨埏埴。庀材鸠工古所重，和土钧泥今倍力。

纷剧宁教阻静便，聊寻丈室学安禅。绳床棕拂依初地，粥鼓钟鱼响梵天。

每憩西偏意疏豁，遥峰爽气当吾前。帝城近抱若几案，方塘碧水淼淼泉。

凭高俯瞰百里内，南山一带相钩连。于兹卜筑颇轩敞，风光澄淡景物妍。

凿基列砌不数武，架楹覆瓦期牢坚。结构虽微可乘兴，槐眉小署名陶然。

自春徂夏频来此，伫立晴檐还隐几。蒹葭摇曳出人家，鸥鹭蹁跹下池水。

凉宵千顷霁月明，霜天万灶寒烟起。三时眺望尽有得，老树寺门闲徙倚。

绿野平泉总莫论，一丘一壑兹焉是。游寓方当辇毂下，跏趺直在祇园里。

诸公携酒肯经过，觞咏相将俱色喜。我生怀抱本陶然，坐卧其间亦足矣。

九衢车马日纷驰，谁信鹪鹩寄一枝。他年纵与京尘远，尚想西山拄笏时。
次韵和漕司小红翠亭 其一
刘士季（宋代）

少陵遗迹瀼西东，端的高斋在此中。今日花枝弄烟雨，前时蔬甲卧霜风。

根株移取他山翠，跗萼输来别圃红。收拾阳春无尽藏，夔人端说两诗翁。
月夜拟李陵诗传
汪元量（宋代）

清时难再得，离别安可留。
出门望西北，欲往还绸缪。
俯视长河奔，方舟激中流。
惊波一何骇，返顾令人忧。
天风吹枯桑，日暮寒飕飕。
何当从此别，送子狐白裘。
采蕺歌
张侃（宋代）

采蕺采蕺蕺渐绿，蕺山昨夜雨沾足。越女提篮入市中，论价不止金与玉。

开时花似荞麦花，亦能蔓生走长蛇。龙肝凤髓久无味，却寻野蔌新矜誇。

声名在世多相忌，最厌薰莸同一器。我歌采蕺非虚辞，采蕺歌中有深意。
访山家
陆游（宋代）

舍舟步上若耶溪，寿栎修藤路欲迷。
僧院倚山驯栗鼠，野塘涨水下茭鸡。
草侵古路迢迢远，云傍行人故故低。
薄暮但寻遗毳去，山家正在鹤巢西。
丁酉仲冬即景十六首 其十四 孤松老鹤
叶颙（元代）

城郭依前岁月非，巢空云冷影相依。长松月落天风远，时向青山尽处飞。
癸酉春侨居无为寺归云阁以十五游方今五十为题信笔十首终在五首 其二
释行海（宋代）

十五游方今五十，磨穿铁砚又重磨。江南自寄双鱼去，桥上谁乘驷马过。

春入桑麻惊老眼，冷思天地发长歌。山林亦是吾君赐，日望官军荡白河。
次赵将春日韵 其二
韩淲（宋代）

楼倚斜阳十二栏，重重烟水更关山。旧家心事浑如梦，千尺游丝燕外闲。
清风长吟
邵雍（宋代）

宇宙中和气，清泠无比方。
与时蠲疾病，为岁造丰穰。
起自青苹蠲，来从翠树傍。
得逢明月夜，便入故人乡。
密叶摇重幄，殷花舞靓妆。
两三声逈笛，千万缕垂阳。
细度丝桐韵，深传兰蕙香。
楼台临远水，轩槛近修篁。
盛夏驱烦暑，初晴送晚凉。
轻披绿荷芰，缓透薄衣裳。
浪走翻翩袂，波生潋滟觞。
闲愁难著莫，幽思易飞扬。
快若乘天马，醒如沃蔗浆。
面前游阆苑，坐上泛潇湘。
不可将钱买，焉能用斗理。
依冯全藉德，收贮岂须仓。
无患兼并取，宁忧寇盗攘。
以兹为乐事，未始有忧伤。
读法界观
释善清（宋代）

多中即一一中多，浪里全提水是波。
波水灭时多一尽，日轮当午见星河。
蝶恋花 其二 夜听捣衣声
邹祗谟（清代）

溶溶白月。环环紫蜺，纷纷翠雪。万斛胭脂，泻拚一色银河，捣清万，声续绝。

金鱼锁断，一似繁筝急。又似愁螀噎。戍管梅花，痴龙渴凤孤飞。

怨凉蟾，星欲滴。
游清源寺次李西涯韵
王缜（明代）

兰若层台此独尊，霏微草树半烟村。眼空象法三千界，路入金烟第一门。

江海往来存气脉，阴阳阖辟判乾坤。亭前多少清凉意，临眺凭谁共细论。
踏莎行 中秋寄楚乡
张秀端（清代）

极目行云，销魂良夜。别来五度蟾圆矣。天涯同是此时看，清光一样人千里。

嬉笑庭前，娇憨儿女。那知人自愁如此。明年今夕又如何，回头旧事成流水。
故端明尚书汪公挽词二首
韩元吉（宋代）

未冠登华选，高文动汉廷。
持身严榘席，虑世炳丹青。
庶府咨沿革，诸儒风典型。
空嗟廊庙略，不上鼎彝铭。
戏成
曹勋（宋代）

春光晓看如残梦，院静宜兼竹影疏。
新处触时佳意在，夜寒犹怯枕衾孤。
句
苏迈（宋代）

熟颗无风时自落，半腮迎日斗鲜红。
十二时颂
释文准（宋代）

日入酉，净室梦香孤坐久。
忽然月上满东窗，照我床头瑞香斗。
新元二首
刘克庄（宋代）

朝三暮四昔尚童，逾七望八今成翁。
见佛未肯右肩袒，对客尝称左耳聋。
叩额有疏拜墀下，断腕无麻纳禁中。
自怜老病菁华竭，不及花枝岁岁红。